[pic] | EURÓPAI BIZOTTSÁG |

Brüsszel, 2010.10.18.

COM(2010) 566 végleges

Ajánlás

A TANÁCS HATÁROZATA

a 2015. évi belgiumi európai kulturális főváros kijelöléséről

INDOKOLÁS

Az Európa kulturális fővárosa eseménysorozat 2007–2019. évekre szóló közösségi fellépésének megállapításáról szóló, 2006. október 24-i 1622/2006/EK európai parlamenti és tanácsi határozat[1] rögzíti azt az eljárást, amelyet az Európa Kulturális Fővárosa címet viselő városok kijelölésekor követni kell. E határozat 2. cikke értelmében 2009-től kezdve minden évben két tagállam egy-egy városa osztozik az Európa Kulturális Fővárosa címen, a határozat mellékletében található időrendi táblázatnak megfelelően. 2015-ben az eseménysorozatnak Belgium és a Cseh Köztársaság ad otthont.

2015-re az európai kulturális fővárosokat az alábbi eljárás szerint kell kijelölni.

Legkésőbb hat évvel a szóban forgó esemény kezdete előtt az érintett tagállamok pályázati felhívást tesznek közzé. A pályázatok elbírálására hivatott testület, amely a kulturális szféra 13 független szakértőjéből áll, legkésőbb öt évvel az esemény kezdete előtt összeül. A testület az 1622/2006/EK határozat 4. cikkében meghatározott kritériumok alapján értékeli a benyújtott pályázatokat, és szűkített listát állít össze azokról a városokról, melyek pályázati anyagait – miután azok maradéktalanul beérkeztek – további vizsgálatnak kívánja alávetni.

Kilenc hónappal az előválogatási ülést követően mindkét érintett tagállam összehívja választótestületét abból a célból, hogy a jelöltekről végső döntést hozzon. A testület a fellépésre vonatkozóan meghatározott kritériumok alapján részletesen értékeli az előválogatáson túljutott városok pályázatait, majd ajánlást tesz arra, hogy az érintett tagállamok melyik városa viselje a Kulturális Főváros címet.

A testület ajánlásai alapján a két tagállam egy-egy várost jelöl az Európa Kulturális Fővárosa címre, és a jelölésről legkésőbb négy évvel a szóban forgó esemény tervezett kezdete előtt tájékoztatja az Európai Parlamentet, a Tanácsot, a Bizottságot és a Régiók Bizottságát.

Az Európai Parlamentnek lehetősége van arra, hogy a tagállami jelölések kézhezvételét követően legkésőbb három hónappal véleményt küldjön a Bizottságnak.

A Tanács a Bizottság ajánlása alapján az érintett városokat az adott évre hivatalosan is Európa kulturális fővárosaivá nyilvánítja.

Az Európa Kulturális Fővárosa címre Mons városa pályázott; Belgiumból több pályázat nem érkezett.

A válogatási eljárás végén a testület megállapította, hogy a város pályázata megfelel az esemény céljainak és az 1622/2006/EK határozat 4. cikkében meghatározott kritériumoknak, valamint eléri az eseménysorozathoz szükséges magas minőségi szintet.

Következésképpen a testület 2010 februári jelentéseiben azt ajánlotta, hogy Mons legyen az esemény színhelye Belgiumban. A jelölésről Belgium 2009 végén értesítette az Európai Parlamentet, a Tanácsot, a Bizottságot és a Régiók Bizottságát.

Az Európai Parlament 2010. július elején továbbította kedvező véleményét a Bizottságnak.

A válogatás a Cseh Köztársaságban még folyik, és 2011 elejére fejeződik be.

Ennek megfelelően a Bizottság – az 1622/2006/EK határozat 9. cikkének (3) bekezdésével összhangban – benyújtja a Tanácsnak mellékelt ajánlását, amelyben a 2015. évre Európa kulturális fővárosaként Belgiumban Mons város hivatalos kijelölését javasolja.

Ajánlás

A TANÁCS HATÁROZATA

a 2015. évi belgiumi európai kulturális főváros kijelöléséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európa kulturális fővárosa eseménysorozat 2007–2019. évekre szóló közösségi fellépésének megállapításáról szóló, 2006. október 24-i 1622/2006/EK európai parlamenti és tanácsi határozatra[2] és különösen annak 9. cikke (3) bekezdésére,

tekintettel az Európai Bizottság ajánlására,

tekintettel az Európa Kulturális Fővárosa cím jelöltjének Belgiumban történt kiválasztásáról szóló, 2010. februári választótestületi jelentésekre,

mivel:

az 1622/2006/EK határozat 4. cikkében megállapított feltételek maradéktalanul teljesültek,

ELFOGADTA EZT A HATÁROZATOT:

1. cikk

Belgiumban Mons várost jelölik az „Európa Kulturális Fővárosa 2015 ”címre.

2. cikk

Ez a határozat az Európai Unió Hivatalos Lapjában történő kihirdetését követő napon lép hatályba.

Kelt […]-án/-én.

a Tanács részéről

az elnök

[1] HL L 304., 2006.11.3., 1. o.

[2] HL L 304., 2006.11.3., 1. o.